Gedagte vir die dag: Blydskap in swaarkrytyeFoto: teachingthem.com Hieroor kan julle baie bly wees, al moet die baie beproewings julle vir ’n rukkie laat swaarkry. Die doel met die beproewings is om die egtheid van julle geloof duidelik te laat word. (1 Petrus 1:6-7, NLV) Petrus verseker sy lesers dat hulle swaarkry van die oomblik eintlik vir hulle ’n rede tot blydskap behoort te wees omdat hierdie swaarkry ’n heilsame invloed op hulle lewens sal hê. Dit toets die egtheid van hulle geloof, net soos die egtheid van gouderts deur vuur getoets word. Hulle sal as beter, heiliger mense anderkant uitkom. Almal van ons ervaar op aarde sulke “vuurproewe” wat ons geloof toets. Terwyl jy hierdie swaarkry aan jou lyf ervaar, lyk dit glad nie vir jou na ’n rede tot blydskap nie. Tog, wanneer jy oor jou lewe terugkyk, ontdek jy dat dit juis in jou swaarkrytye is dat jy God se teenwoordigheid die helderste ervaar het, dat dit juis tóé was dat jy intens bewus van sy liefde vir jou was. Swaarkry leer jou boonop om uit te sien na die wederkoms van Jesus. Here Jesus, maak dit vir my moontlik om bly te wees oor my eie swaarkry omdat dit my nader aan U bring en my vir u wederkoms voorberei. Amen.